Shavkat Mirziyoyev Termiz shahrida qurilayotgan yangi kutubxona binosi va San'at saroyiga bordi

Prezident Shavkat Mirziyoyev Adib Sobir Termiziy nomidagi viloyat axborot-kutubxona markazi va muhtasham San'at saroyi majmuasi qurilishi bilan tanishdi, deb xabar qilmoqda O‘zA agentligi.
Loyiha qiymati 7 milliard 600 million so‘mni tashkil etadigan zamonaviy axborot-kutubxona markazi 223 mingdan ortiq kitob fondiga ega bo‘ladi. Unda maxsus xonalar, mutolaa zallari barpo etilayotir. Uning foydalanishga topshirilishi viloyat yoshlari salohiyatini yuksaltirish, kitob mutolaasi va kitobxonlik madaniyatini yanada oshirish, izlanuvchan o‘quvchilar va talabalarning ilmiy-ommabop, badiiy, tarixiy, tarbiyaviy-ma'rifiy adabiyotlarga bo‘lgan ehtiyojini qondirishga xizmat qiladi. 
O‘zbekistonning Birinchi Prezidenti Islom Karimovning 2015 yil 22 maydagi qaroriga muvofiq barpo etilayotgan San'at saroyi milliy me'morlik va zamonaviy arxitektura yechimlarini o‘zida mujassam etadi. Murakkab konstruksiyali, noyob qurilish materiallaridan foydalangan holda bunyod etilayotgan 700 o‘rinli San'at saroyi va 1,5 ming o‘rinli amfiteatrda pardozlash ishlari olib borilmoqda. Ushbu majmuani Navro‘z bayramiga qadar foydalanishga topshirish rejalashtirilgan. 
Davlat rahbari majmua qurilishi bilan tanishar ekan, unda aholining madaniy dam olishi uchun barcha qulayliklar yaratish, inshootni zamonaviy jihozlash bo‘yicha zarur ko‘rsatmalar berdi.